V prvom stretnutí finálovej série play-off extraligy basketbalistiek zdolal KOSIT 2013 Košice MBK Ružomberok o 26 bodov – 77:51.
Viac kvality a skúsenosti bolo na strane štvornásobného šampióna, ktorý hneď od začiatku začal budovať svoj náskok. Košičanky, ktoré sa v úvode presadzovali predovšetkým individuálne, v 4. min viedli 9:2 a o tri minúty na to ušli Ruži o desať bodov – 14:4. V druhej štvrťke sa zdalo, že by Ružomberčanky mohli zastaviť domáci rozlet. Dvakrát sa totiž KOSIT–u priblížili na tri body, prvýkrát v 12. min – 18:15. Druhá polovica tejto desaťminútovky ale zase patrila obhajcovi extraligového prvenstva. Po jeho jedenásťbodovej šnúre do prestávky svoj náskok natiahol na 17 bodov (40:23). Ten sa napokon ukázal ako rozhodujúci. V tretej štvrtine KOSIT pokračoval v nastúpenom kurze. Tento úsek vyhral 22:15, a tak pred záverečnou štvrtinou mal už k dobru 27 bodov – 62:35. V úvode posledného dejstva MBK znížil na 18 bodov (64:46). V závere zápasu na oboch stranách dostali príležitosť všetky hráčky.
Stanislav Onuška, tréner Ružomberka: Nebol to taký jednoznačný zápas, ako napovedá konečný výsledok. Súperovi sme vo viacerých fázach kládli húževnatý odpor. Najväčší rozdiel bol v skúsenosti. Košičanky, hoci pod tlakom, dokázali úspešne zužitkovať množstvo podkošových situácií, kým my sme z podobných pozícií míňali kôš. V prvom polčase moje družstvo stratilo až jedenásť lôpt, čo je priveľa. V druhej polovici stretnutia sme sa snažili o zvrat. Dievčatá vysunuli obranu, vďaka čomu aj získali niekoľko lôpt. Pomerne ľahko sme ich ale aj postrácali. Veľmi málo družstvo z tejto aktívnej obrany vyťažilo. Vynikajúci výkon v domácom tíme podala McCarvilleová, ktorá bola aj s 23 bodmi najlepšia strelkyňa zápasu. Ďalej sa KOSIT opieral o Michulkovú a Číkošovú.
Aj keď prvý zápas potvrdil finálové prognózy, v stredu sa chceme pokúsiť doma vyhrať. Stretnutie v Košiciach ukázalo, že keď sa na súpera pritlačí, aj on sa dostane do problémov."
KOSIT 2013 Košice – Ružomberok 77:51 (18:9, 40:23, 63:35)
Body MBK: Wilsonová 16, Kupčíková a Okonwová po 9, Podešvová 7, Palušná 6, Chabadová a Felixová po 2. 2000 divákov.
Ďalší program finálovej série: druhý zápas zajtra (7. mája) v Ružomberku, tretí zápas 10. mája v Košiciach.